Søren Egge Rasmussen (EL), 2024-01-25:
Tak for det, og tak for debatten.
Enhedslisten fremsatte for en tre års tid siden et forslag om turbokyllinger.
Har vi så fået løst problemerne siden?
Nej, det har vi ikke.
Jeg vil gerne sige tak til SF for at støtte forslaget, og tak til De Radikale for at tænke i, at der måske kunne være andre løsninger.
Også tak til Dansk Folkeparti for at være helt med på tankerne bag det her forslag samt til Alternativet for at støtte det.
Det er også fint, at Danmarksdemokraterne spørger, om der ikke kan kigges nøjere på nogle tal.
Det, vi har at gøre med her, er turbokyllinger, der vokser ekstremt hurtigt, og løbet af cirka 5 uger er de klar til slagteriet.
Hvis vi ser på den økologiske produktion, er der sådan set krav om, at kyllingerne minimum skal være 63 dage, når de sendes til slagteri, og at de har en naturlig adfærd, mens de er levende.
Vi har 120 millioner turbokyllinger i Danmark.
Hvor mange mennesker i Danmark har set en levende turbokylling?
Det er der nok ikke nogen der har.
I den flok er der 20 dyr pr. kvadratmeter.
Det er måske okay lige i starten, men når de kommer frem til slagtetidspunktet, er der tre fjerdedele af dem, som ikke kan gå.
Der er sikkert nogle af dem, der går i deres eget lort og som får svidninger på deres fødder.
Der er ikke noget strøelse, og der er ikke nogen krav om siddepinde.
Der er ikke krav om noget som helst, ud over at de skal vokse hurtigt.
De har helt sikkert adgang til mad og til drikke.
For at de skal vokse hurtigt tænder man lyset
mest muligt.
Så er der en chance for, at de vokser hurtigere.
Det er ikke naturligt dagslys, men kunstigt lys.
Det medfører så, at når de ryger på slagteri, kan man producere noget billigt kød.
Har vi fundet løsningen i dag?
EU er ikke løsningen, og markedskræfterne kan ikke klare det her.
Forbrugerne er ikke drivende for, at det bliver anderledes.
Det er rigtig fint, at der er nogle i detailbranchen, som fravælger turbokyllinger, og som prøver den vej af, så der er fuld opbakning fra mig til, at der bliver taget de valg.
Det er lidt deprimerende at høre, at Danpo har givet op i forhold til at udfase turbokyllinger.
Kan vi vente på, at forbrugerne sådan bare stille og roligt ændrer adfærd?
Det har lidt at sige.
Der bliver solgt 33 pct. økologiske æg, og for mælk er tallet på det samme niveau.
Men det er jo ikke, fordi det bare udelukkende går opad.
Det, at vi har inflation i Danmark, betyder jo, at der er nogle mennesker, der har svært ved at få budgettet til at hænge sammen.
Det gør jo, at der på det seneste er blevet solgt lidt færre økologiske æg og mindre økologisk mælk.
Det er den virkelighed, der er.
Jeg synes, det var opløftende at se, da vi tilbage i tiden havde processen om at få vedtaget en dyrevelfærdslov.
Da var vi flere, der stillede spørgsmål og lagde pres på den daværende socialdemokratiske minister.
De var måske ikke helt vilde med at gå ind og ændre lovens foreslåede formål, men det fik vi jo ændret.
Det er så ikke sket, så det er ikke via dansk lovgivning, at vi er kommet videre med at sikre god dyrevelfærd.
Det er økonomi, der styrer det, og det er EU, der forhindrer, at vi gør noget vidtgående.
Er det vidtgående ligesom at komme med et forslag, hvor man vil forbyde både produktion, import og eksport af et bestemt produkt?
Ja, det er det jo, men det er nødvendigt, når dyrevelfærden ikke er i orden.
Kan vi som politikere tillade os at have en moral og handle ud fra det?
Ja, det kan vi vel.
Vi er ikke bare nogle teknokrater, der sidder herinde og skal følge alt, hvad EU dikterer os.